再次前韻
作者：陳著
朝代：宋

paragraphs: 大地山河屬司馬，雲闕岧嶢都洛下。
夕陽亭上已賣國，無與東門長嘯者。
銅駝荆榛不成春，華林轉眼爲樵薪。
連牆枯骨若有聲，啾啾知是清談臣。
中原雖遠江東近，典午偏安姑莫問。
苻堅百萬捲淝波，猶有安石能强晉。
嗟今玉輦竟蒙塵，將相受辱甘幗巾。
求如西晉已觖望，萬世遺笑無人秦。